text: «Mis neist korvpalluritest kiita, EM-valikturniirilt nad ju edasi ei pääsenud ja kokkuvõttes jäädi jagama kohti 27.–32. See pole tulemus, millega uhkustada!» Selliseid väiteid kostis eilse päeva jooksul mitme inimese suust. Jah, kui lähtuda vaid kuivadest numbritest, on nende väidete vastu raske vaielda, kuid spordis, eriti veel sportmängus maksab ka miski muu – näiteks see, milliseid emotsioone meeskond pakkus, milline oli nende mängu kvaliteet ja kui palju on võrdluses eelmiste aastatega arenetud.